ועדת הכלכלה, כנסת 20, פרוטוקול מספר 780, 2018-06-13 09:00

דב חנין: שלום לכולכם, אני מתנצל על האיחור.

דב חנין: ניסינו לפרוץ את המצור על ירושלים אבל מדינת ישראל תקועה בפקק, כמו שאתם יודעים.

דב חנין: אני מתכבד לפתוח את ישיבת ועדת הכלכלה של הכנסת.

דב חנין: הנושא שלנו הוא דיון מהיר, של חברת הכנסת ענת ברקו, על יחסם של נהגי אוטובוסים לאנשים בעלי צרכים מיוחדים, כולל חיילים במדים - נושא חשוב.

דב חנין: הגברת ברקו, בבקשה.

ענת ברקו: תודה רבה, אדוני היושב-ראש.

ענת ברקו: בוקר טוב לכולם.

ענת ברקו: אני לא חברת ועדה, אבל פשוט ראיתי סרטון של חיילת בכיסא גלגלים מלווה בחיילת נוספת, וממש התעמרות מצד הנהג וחוסר רצון לעזור למרות שמדובר בהפרת חוק בוטה.

ענת ברקו: החוק קובע שהוא היה צריך לפתוח את הרמפה ולא הבנתי.

ענת ברקו: כשנכנסתי לעניין הזה יותר לעומק, זה לא בדיוק נושא שאני עוסקת בו ביום יום, וגיליתי שהצורך להנגיש אוטובוסים הוא רק בקווי אוטובוס עירוניים.

ענת ברקו: אפילו בבין עירוניים אין צורך לעשות את זה.

ענת ברקו: זה נראה לי מוזר, אני לא מבינה למה.

ענת ברקו: אם מישהו צריך נסיעה שהיא מחוץ לעיר הוא לא אמור לעלות על רמפה, הוא לא צריך את ההנגשה?

ענת ברקו: מעבר לזה, אנחנו לא רוצים להשמיץ את כולם.

ענת ברקו: אנחנו יודעים שיש נהגים שיורדים ועוזרים ומכבדים ועושים את הדברים גם מתוך יחס של רצון לעזור באמת וגם מתוך כיבוד החוק כפי שהם מתבקשים לעשות.

ענת ברקו: הזלזול בנוסעת היה בוטה.

ענת ברקו: חיילת בכיסא גלגלים לא חייבת לשרת בצה"ל.

ענת ברקו: היא חיילת שכנראה התנדבה לשרת בצה"ל.

ענת ברקו: אני לא מכירה אותה, אני מבינה שהיא לא נמצאת כאן היום.

ענת ברקו: אני יודעת שהיא הוזמנה.

דיקלה טקו: היא הוזמנה, הם החליטו שלא להגיע.

ענת ברקו: אוקיי.

ענת ברקו: בכל מקרה, היא גם לא חייבת לשרת בצה"ל.

ענת ברקו: היא כנראה התנדבה לשרת בצה"ל.

ענת ברקו: כאזרחים, כמדינה, אנחנו צריכים לעשות הכול כדי שהיא תוכל גם לקיים את השירות שלה וכמובן לקיים שגרת חיים כמו כל אדם שיש לו מוגבלות מסוימת ולעזור.

ענת ברקו: זה לא קרה במקרה הזה.

ענת ברקו: זה היה מאוד מאוד מצער.

ענת ברקו: אני חושבת שזו גם פגיעה בצבא.

ענת ברקו: אדוני, אנחנו צריכים לרענן את הנהלים ואת החוקים בפני נהגי האוטובוס.

ענת ברקו: אף אחד לא עושה טובה.

ענת ברקו: זה צריך לבוא ממקום טוב, ממצפון.

ענת ברקו: אבל אם יש כאלה שצריכים להזכיר להם את החוק, צריך לעשות את זה, ובהחלט לרומם את הנהגים שעושים את זה ומכבדים - לצלם, לומר, לעודד, להראות שאפשר גם אחרת כי זה מה שמתבקש.

ענת ברקו: אני באמת רוצה להודות על קיום הדיון הכל כך חשוב ולומר שאני מקווה שלא נראה מחזות מהסוג הזה ואפשר יהיה לקיים חבר הכנסת מתוקנת גם בעזרה לאנשים שצריכים את ההנגשה הזו, ולהרחיב את התקנות, את החוק, גם לאוטובוסים בין עירוניים, לא רק לעירוניים.

דב חנין: תודה רבה, גברתי.

דב חנין: יש לנו כמה נציגים של ארגונים של אנשים עם מוגבלות.

דב חנין: גברתי, בבקשה.

מיכל שיק הר-טוב: עו"ד מיכל שיק הר-טוב, יועצת משפטית של עמותת נגישות ישראל.

מיכל שיק הר-טוב: אני מצטרפת לדברים החשובים שנאמרו כאן.

מיכל שיק הר-טוב: באופן עקרוני, אני חייבת לספר רקע.

מיכל שיק הר-טוב: כשחוק שוויון זכויות לאנשים עם מוגבלות נחקק, משרד התחבורה עמד על רגליו האחוריות לגבי אוטובוסים בין עירוניים, ובסוף הושגה פשרה וחובת הנגשה פיזית היא רק לגבי אוטובוסים עירוניים ולא בין עירוניים.

מיכל שיק הר-טוב: אני יכולה לספר פה שיחד עם חבר הכנסת אילן גילאון אנחנו ביקשנו ממחלקת המחקר של הכנסת שתחקור מה קורה בעולם.

מיכל שיק הר-טוב: יש מסמך, אפילו יש טיוטה כבר של הצעת חוק לתיקון חוק שוויון באופן שיחייב גם אוטובוסים בין עירוניים.

מיכל שיק הר-טוב: אני מאוד מקווה ונשמח לעזרה של כל אחד כדי לתקן את חוק שוויון זכויות לאנשים עם מוגבלות.

ענת ברקו: אשמח להצטרף לחוק.

נורית קורן: חשוב מאוד.

מיכל שיק הר-טוב: אנחנו נעביר אליכם.

מיכל שיק הר-טוב: דבר שני, נושא סיוע של נהגים – הרבה הרבה זה עניין של הדרכות, מודעות, של נהגים.

מיכל שיק הר-טוב: אני יכולה לספר שאנחנו כעמותת נגישות ישראל התחלנו ללוות את חברת אגד ואני מקווה שנעביר הדרכות מאוד משמעותיות ומעמיקות לנהגים.

מיכל שיק הר-טוב: אני כן יכולה להגיד שנעשית הרבה עבודה בפועל.

מיכל שיק הר-טוב: כן צריך גם את ההתגייסות של משרד התחבורה והדרכות שמשרד התחבורה ככה יחלחל.

מיכל שיק הר-טוב: יש דברים שאנחנו לא חושבים עליהם, אבל לנהג יש הרבה התמודדויות שאליהן הוא נדרש, וחברות האוטובוסים לפעמים לא יודעות מה מותר מה אסור, האם אפשר להרים פיזית את האדם, האם אפשר לגעת בו, מה קורה אם עולה אדם עיוור עם כלב נחייה והאוטובוס מפוצץ, האם יש לו אפשרות לפנות אדם בכוח כדי שאותו אדם יישב.

ענת ברקו: האם נדרשים לפנות אנשים בכוח או שפונים ומבקשים בנימוס?

ענת ברקו: בדרך כלל, אני בטוחה שבאוטובוס שלם יהיה מי שיקום.

מיכל שיק הרטוב: נכון, את צודקת.

מיכל שיק הרטוב: אפשר לבקש.

מיכל שיק הרטוב: בעיניי, זה עניין של סבירות.

מיכל שיק הרטוב: אבל אני כן חושבת שהנהגים צריכים, בסופו של דבר, איזשהן הנחיות ברורות.

מיכל שיק הרטוב: ולכן, כדאי שהנציבות ומשרד התחבורה יישבו יחדיו.

דב חנין: תודה רבה לך.

דב חנין: מר ביאליסטוק, בבקשה.

נתי ביאליסטוק כהן: תודה רבה.

נתי ביאליסטוק כהן: קודם כל, תודה רבה לחברת הכנסת ברקו שהעלתה את הנושא.

נתי ביאליסטוק כהן: זהו בהחלט נושא חשוב.

נתי ביאליסטוק כהן: את עינך צדה סיטואציה מסוימת, אני רוצה להגיד לך שאנחנו מכירים סיטואציות רבות, רבות מאוד, ורבות מדי, של אנשים עם עיוורון שנתקלים בקשיים בתחבורה הציבורית.

נתי ביאליסטוק כהן: אנחנו מתמקדים היום באוטובוסים, אבל אני קורא לחברים שלי לפעמים מסורבי עלייה.

ענת ברקו: גם במוניות.

נתי ביאליסטוק כהן: גם במוניות ובהסעות פרטיות וכד'.

נתי ביאליסטוק כהן: אבל בואו נתמקד באוטובוסים כי זה נושא הדיון.

נתי ביאליסטוק כהן: ראשית, נקודת המוצא שלי תמיד היא שאף נהג של חברת תחבורה ציבורית לא קם בבוקר ואומר:

נתי ביאליסטוק כהן: היום אני על הדרך אפגע בכמה אנשים עם עיוורון.

נתי ביאליסטוק כהן: אבל הוא עושה את זה מדי יום, מדי שעה, בכל קו כמעט.

נתי ביאליסטוק כהן: אני חושב שבדרך כלל זה עניין של מודעות כי הנהג לא יודע עד כמה הוא פוגע באנשים לאורך המסלול משום שהוא לא מכיר את הצד האחר.

נתי ביאליסטוק כהן: כשאדם עם עיוורון עומד בתחנת אוטובוס, לא תמיד רואים שמדובר באדם עם עיוורון אם הוא לא עמד עם המקל פתוח או עם הכלב לצדו, והנהגים סבורים שאחד האדם נמצא בתחנה ומצפים מהאזרח שיסמן איזשהו סימון של: תעצור לי – זה המקרה הפשוט.

נתי ביאליסטוק כהן: בתחנות מרובות קווים האוטובוסים עוצרים איפה שבא להם, מעלים נוסעים מחוץ לתחנה וממשיכים הלאה.

נתי ביאליסטוק כהן: ראשית, הם לא רואים את הנוסע.

נתי ביאליסטוק כהן: שנית, גם הנוסע לא מסוגל לראות אותם.

נתי ביאליסטוק כהן: מערכות הכריזה לא עובדות לפעמים במכוון.

ענת ברקו: למה "במכוון"?

נתי ביאליסטוק כהן: מכיוון שזה מפריע לנהג.

נתי ביאליסטוק כהן: הוא לא אוהב את הרעש הזה.

גבי נבון: לנהג אין שליטה על הכריזה.

נתי ביאליסטוק כהן: סליחה, להוציא פיוז הוא תמיד יודע.

נתי ביאליסטוק כהן: נכון שלכאורה אין לו שליטה על זה, אבל את הפיוז שמפעיל אותה הוא תמיד יכול להוציא, וזה קורה.

נתי ביאליסטוק כהן: עצם זה שאוטובוס עולה לכביש עם מערכת כריזה לא תקינה זה בעיניי מחדל חמור, גם של חברת האוטובוסים וגם של הנהג.

נתי ביאליסטוק כהן: הרי לא יעלה על הדעת שהוא יעלה לכביש בלי מערכת בלימה.

נורית קורן: מקלים ראש בזה.

נתי ביאליסטוק כהן: כן, לא לוקחים את זה בחשבון.

נתי ביאליסטוק כהן: אומרים: זה משהו שהוא לא חשוב.

נתי ביאליסטוק כהן: אני משוכנע שלא יתנו לנהג לעלות בלי המערכת של תיקוף הכרטיסים כיוון שזה כסף, אבל אומרים בלי מערכת הכריזה אפשר לעלות על הכביש, זה בסדר.

דב חנין: נתי, משפט סיכום.

נתי ביאליסטוק כהן: במשפט סיכום, למרות שאני כל פעם מופתע מכך שהתנהגות בוטה של נהגים לפעמים מעידה על זה שטעיתי בהנחת היסוד שלי, לרבות מקרה לאחרונה של נהג שקרא לשוטר על מנת למנוע מעיוורת לעלות על אוטובוס עם כלב נחייה, והתנהגות השוטר לא היתה פחות גרועה.

נתי ביאליסטוק כהן: אבל אני אומר, העניין הוא באמת הדרכה וחינוך.

נתי ביאליסטוק כהן: אדוני, התקנות מחייבות אחת לשנה את נותני השירות לעבור איזושהי הדרכה, אבל אנחנו יודעים איך ההדרכה הזו נעשית.

נתי ביאליסטוק כהן: מי שממונה על נגישות בא ובסוף איזשהו יום עיון אחרי ארוחת הצהריים עומד ומקריא אולי כמה כללים.

נתי ביאליסטוק כהן: זה לא עובד.

נתי ביאליסטוק כהן: החובה והאכיפה על נושא ההדרכות - חייבת להיות הדרכה יותר מקיפה ויותר נכונה.

נתי ביאליסטוק כהן: אני חושב שמפגש בלתי אמצעי עם אנשים עם מוגבלות מכל הסוגים של הנהגים בצורה חווייתית ובצורה מכילה תעשה שינוי.

דב חנין: תודה רבה.

דב חנין: חברת הכנסת ברקו, אני יודע שאת צריכה לצאת לוועדת החוץ והביטחון.

דב חנין: תודה לך על ייזום הדיון הזה.

ענת ברקו: אני מתנצלת, יצאתי מדיון מאוד חשוב.

ענת ברקו: אני מודה לכם.

דב חנין: משרד התחבורה, בבקשה.

גבי נבון: הועלו פה כמה דברים שבאמת צריך להתייחס אליהם.

גבי נבון: ראשית, אחת לרבעון אני מכנס את כל נציגי מפעילי התחבורה הציבורית אצלנו במשרד, ואנחנו פשוט מרעננים תמיד את הנהלים למפעילי התחבורה הציבורית.

גבי נבון: בפעם האחרונה שכינסנו אותם היתה ביום חמישי האחרון.

דב חנין: אתם מרעננים נהלים.

דב חנין: מה הסנקציות כשאתם נתקלים במקרים כאלה?

דב חנין: מה אתם עושים?

גבי נבון: ראשית, אצלנו חברות הבקרה בודקות את זה ומעבירים אצלנו והם נקנסים.

גבי נבון: אני כבר לא זוכר כמה קנסות הם מקבלים, אבל חברות הבקרה בודקות את זה.

גבי נבון: שנית, כל תלונה שמגיעה למשרד התחבורה בכל עניין, לאו דווקא בעניין ההנגשה או לאו דווקא בעניין אנשים עם מוגבלות, נפתח תיק חקירה.

גבי נבון: אם רואים שיש מקום להעמיד אותם למשפט, מעמידים אותם לדין – זה קורה.

נתי ביאליסטוק כהן: אגב, צריך לתת את מספר האוטו ואת שם הנהג, ואדם עם עיוורון לא מסוגל לזה.

גבי נבון: אפשר, ייקח זמן והמערכת יודעת לפתור.

גבי נבון: דבר נוסף, מה שנאמר כאן, דווקא באמת לאחר המקרה שהיה פה עם החיילת, אנחנו החלטנו במשרד שאנחנו לוקחים על עצמנו להיכנס להדרכות של מפעילי התחבורה הציבורית.

גבי נבון: הקמנו באמת איזשהו צוות משלנו של עובדים להכין תיק הדרכה למפעילי התחבורה הציבורית ונציגים שלנו יגיעו להדרכות אצל המפעילים, לאו דווקא לאוטובוסים, גם למוניות - אנחנו רוצים לעשות את זה למוניות הנגישות - לכנס אותם, להדריך אותם מדי פעם, ולתת את ה -in put שלנו להדרכה שלהם.

גבי נבון: למרות שהתחלנו לעשות והיה לנו איזשהו סרטון שהעברנו להם, ואני לא יודע אם המפעילים כן מתייחסים, לא מתייחסים, המפעילים נמצאים פה ואפשר לשאול אותם, אבל אנחנו, המשדר עצמו, עכשיו רוצים להיכנס לתוך ההדרכה של מפעילי התחבורה הציבורית והנהגים בכל הקשור לתחבורה הציבורית, וביניהם גם העניין של אנשים עם מוגבלות.

גבי נבון: דבר נוסף, אמר פה נתי, וגם אתה יודע את זה, לגבי אנשים כבדי ראייה ועיוורים.

גבי נבון: בסופו של דבר, ואתה יודע את זה בעצמך, שאנחנו עכשיו עומדים בתוך חודש או חודשיים לעשות פיילוט שנקרא Step Here ואם הוא יצליח, בעזרת השם, אני מקווה מאוד שהוא יפתור את כל הבעיות של אותם אנשים שנעמדים - - -

נורית קורן: מה זה אומר?

גבי נבון: Step Here זה חברה שתעשה לנו פיילוט.

גבי נבון: זה מבוסס על אפליקציה מיוחדת שיש בה סמארטפון.

גבי נבון: האפליקציה הזו עובדת על bluetooth.

גבי נבון: אדם שמגיע לתחנה שלו, עשרה מטרים מהתחנה או משהו כזה הוא מקבל התראה לסמארטפון שלו וזה מוביל אותו לתחנה.

גבי נבון: הוא מגיע לתחנה ויש לו ארבעה - - -, אם אתם רוצים לראות פה, זה נראה ככה.

דב חנין: לא, לא.

דב חנין: לא נוכל.

דב חנין: תודה רבה.

גבי נבון: כשהוא מגיע לתחנה הוא משדר לנהג שאדם עם מוגבלות או עיוור מחכה, והוא יודע שהוא צריך לאסוף אותו.

נורית קורן: זה כבר טוב.

דב חנין: תודה רבה.

דב חנין: גברתי, בבקשה.

חן שטרן: אני חן שטרן מנציבות שוויון זכויות לאנשים עם מוגבלות.

חן שטרן: קודם כל, באמת אני מברכת על הדיון הזה.

חן שטרן: אתם מדברים על בעיה ספציפית, ואנחנו נתקלים בהרבה בעיות בתחבורה הציבורית ואנחנו מבצעים על זה אכיפה.

חן שטרן: מה שקורה זה שבגלל שתקנות התחבורה יצאו לפני התקנות שלנו אז התקנות שלנו לא חלות עליהן, בניגוד לתחומים אחרים שכשכותבים להם את התקנות הם מפנים לתקנות שלנו ואז כשאנחנו מבצעים שינוי אנחנו יכולים יותר לקבוע תקנות ופרמטרים לנגישות.

דב חנין: פניתם לשר התחבורה כדי שייתקן את התקנות בהתאם?

חן שטרן: כן, אנחנו בקשרים עם קרן טרנר.

דב חנין: מתי פניתם לשר התחבורה?

גבי נבון: ברביזיה אנחנו מתייחסים לזה.

גבי נבון: עושים רביזיה לתקנות.

דב חנין: מתי תסתיים הרביזיה?

גבי נבון: לא יודע להגיד.

דב חנין: מתי פניתם לשר התחבורה כדי שתקנות הנגישות יוכללו בתקנות התעבורה, גברתי?

חן שטרן: אני צריכה לבדוק את זה.

דב חנין: תעבירי תשובה בכתב לוועדה.

חן שטרן: כן, אין בעיה.

חן שטרן: אני רק רוצה להגיד על הבעיות.

חן שטרן: אם אנחנו עושים כבר דיון על תחבורה ציבורית, אני חושבת שיש מקום להעלות פה כמה בעיות שיש בתחבורה הציבורית.

חן שטרן: קודם כל, יש מחסור מאוד גדול במוניות נגישות.

חן שטרן: דווקא בגלל שתחבורה ציבורית בין עירונית - - -

דב חנין: גברתי, השאלות שאת מעלה הן מאוד חשובות, אבל הן לא לדיון המהיר הזה.

דב חנין: הדיון המהיר הזה מסתיים עוד חמש דקות.

דב חנין: אבל אנחנו נבקש מכם להעביר לוועדה מכתב מסודר, לוועדת המשנה לענייני תחבורה ציבורית, בעניין כל בעיות הנגישות שאתם רואים בתחבורה ציבורית לאנשים עם מוגבלויות לסוגיהם השונים.

דב חנין: אנחנו מאוד נשמח ונקיים על זה דיון מיוחד ונפרד.

דב חנין: נציגי המפעילים, בבקשה, אדוני.

איתן פיקסמן: בוקר טוב, שמי איתן פיקסמן ואני דובר חברת דן.

איתן פיקסמן: אני מתנצל על הצרידות.

איתן פיקסמן: אני רוצה להתייחס ישירות למקרה שחברת הכנסת ברקו העלתה פה היות ויושבת לצדי מנהלת שירות הלקוחות של דן - תמי.

איתן פיקסמן: שנינו טיפלנו במקרה הזה.

איתן פיקסמן: מדובר בנהג שנוהג במשך 41 שנה, עוד טרם היו אוטובוסים נגישים.

איתן פיקסמן: גם אני כנהג לפני הרבה שנים וגם הוא, כשלא היתה יכולת להעלות אנשים בעלי מוגבלות על האוטובוסים היינו שמים אמברקס, יורדים מהאוטובוס, מבקשים מאחד הנוסעים לסייע לנו.

איתן פיקסמן: אחד מאיתנו היה לוקח את האדם המוגבל על הידיים, השני היה מקפל את העגלה.

דב חנין: מה קרה עם הנהג הזה עכשיו?

איתן פיקסמן: הנהג הזה לאורך כל השנים היה למופת.

נורית קורן: זה לא קשור עכשיו מה היה אז.

דב חנין: מה קרה איתו במקרה הזה?

איתן פיקסמן: במקרה הזה הוא התנהג מאוד לא בסדר.

איתן פיקסמן: אסור היה לו משום סיבה, ואני לא יכול לפרט פה את הסיבות.

איתן פיקסמן: הוא עובר, לא משבר, שבר גדול מאוד בחייו בחודשים - - -

נורית קורן: סליחה, אדוני.

נורית קורן: מה היה?

נורית קורן: היה לו עכשיו בפני ועדת משמעת - - -

איתן פיקסמן: הוא לא רובוט, הוא לא יכול היה לקום מהכיסא.

דב חנין: הבנתי.

נורית קורן: אנחנו לא - - - אותו, מה אתם עשיתם?

איתן פיקסמן: הוא בן 64 - - -, אני מתנצל בשמו.

קריאה: הוא לא צריך לקום מהכיסא, יש רמפה.

קריאה: שיעצור כמו שצריך ויוציא את הרמפה.

דב חנין: הרי אנחנו לא ננהל כאן איזשהו טריבונל על הנהג הזה, לא נעשה את זה.

דב חנין: אבל אנחנו נבקש מכם להעביר אלינו בכתב ובצורה מסודרת את פרטי המקרה, כולל הנושאים.

דב חנין: אני מבין, אדוני, שיש דברים שהם קשורים לצנעת פרט.

דב חנין: אנחנו נבקש שככל שתוכלו תסבירו לנו את הדברים.

דב חנין: אנחנו מבטיחים מצדנו לא לפגוע בצנעת הפרט, לא של האנשים המעורבים, אבל אנחנו רוצים להיות משוכנעים שברמה המערכתית אתם התייחסתם לזה במלוא הרצינות ובמלוא החומרה.

איתן פיקסמן: מאה אחוז.

איתן פיקסמן: במשפט אחד - בו ביום שקרה המקרה היו עשרות ניסיונות למשך מספר ימים ליצור קשר עם האם כשהנהג עצמו ביקש להגיע לביתה, להתנצל, לחבק את החיילת ולהסביר מה קרה.

נתי ביאליסטוק כהן: מה זה קשור?

נורית קורן: מה זה רלוונטי?

נורית קורן: זה לא רלוונטי.

נורית קורן: אתה צריך להראות לנו שאתם טיפלתם בצורה המערכתית ומה עשיתם.

נורית קורן: זה לא משנה לנו כרגע מה עשה אותו אדם.

נורית קורן: אחרי שהמעשה הזה נעשה, איך אתם - - -

איתן פיקסמן: יש לי פה הכול.

איתן פיקסמן: הפסקנו לו את העבודה, העברנו אותו הדרכות - עשינו הכול.

נורית קורן: יפה, זה מה שביקשנו לדעת.

נורית קורן: אבל אתם צריכים עכשיו לחנך את שאר הנהגים ולעשות להם עכשיו סדנה איך מטפלים באנשים ושום דבר אחר, זה הכול.

איתן פיקסמן: גברתי, אנחנו 73 שנות קיום.

איתן פיקסמן: יש לנו הדרכה בתיאום עם נגישות ישראל.

דב חנין: תודה רבה.

דב חנין: אני רוצה לאפשר לחברי הכנסת לפני שאני אסכם את הדיון.

דב חנין: אנחנו מסיימים אותו עוד שתי דקות.

דב חנין: כל אחד מכם ידבר חצי דקה.

דב חנין: נורית, בבקשה.

נורית קורן: כיושבת ראש השדולה לאנשים עם מוגבלות אני כל הזמן נתקלת בהתנהגות שלנו כאזרחים לאנשים עם מוגבלות.

נורית קורן: אנחנו צריכים להבין שאנחנו צריכים לשלב אותם.

נורית קורן: אנחנו צריכים לחשוב שמחר בבוקר יכול להיות לנו נכד או כזה שנצטרך להתייחס אליהם.

נורית קורן: בכל מקום צריך לתת להם את השירות הטוב ביותר.

נורית קורן: אסור שמצבים כאלה יקרו.

נורית קורן: זה מקרה שצולם.

נורית קורן: אם זה היה מקרה שלא היה מצולם אנשים היו אומרים: לא, הם ממציאים.

נורית קורן: זה לא בדיוק כך.

נורית קורן: אנחנו יודעים שיום יום יש תלונות ושיש הרבה אנשים שלא מתלוננים.

נורית קורן: הם עלו על האוטובוס, התרגזו, אבל כשהגיעו לאן שרצו שכחו מהכול.

נורית קורן: אנחנו מודעים לבעיה של אנשים עיוורים ולקויי ראייה שבאמת לא מזהים שיש להם בעיה.

נורית קורן: הדבר הכי חמור הוא שלא מעלים אותם יחד עם כלב הנחייה שלהם.

נורית קורן: אין כאן צורך במוניות מונגשות, הם יכולים לעלות גם למוניות רגילות, אבל הרבה אנשים, וגם נהגים, מעדיפים לא לעשות זאת.

נורית קורן: אני חושבת שהדבר החשוב ביותר שמשרד התחבורה צריך לעשות זה לקחת את כל העמותות שמטפלות בנושא המוגבלות, ואנחנו יודעים שכל אחת מטפלת במוגבלות מסוימת, ולעשות שולחן עגול ולראות מה הצרכים ולתת הנחיה של פעם בחצי שנה, הנחיות חוזרות, ולהגיע למוסדות כאלה עם אנשים עם מוגבלות כדי לראות מה הצרכים ומה הדברים.

נורית קורן: צריך לעשות את זה פה ועכשיו ולא להמתין עוד.

דב חנין: תודה רבה.

דב חנין: נחמן, בבקשה.

נחמן שי: תודה.

נחמן שי: דב, לא הייתי בחלק מהדיון.

נחמן שי: הייתי בוועדה אחרת.

נחמן שי: בכל מקרה, קיבלתי פנייה של מר דרורי כרמלי.

נתי ביאליסטוק כהן: זה משלנו.

נחמן שי: בדיוק, אני יודע.

נחמן שי: הפנייה היא על זה שהוא עומד בתחנה והאוטובוסים מתעלמים ממנו.

נחמן שי: כשהוא כתוב מכתב עונים לו: פנייתך תיגנז, היית צריך לרשום לנו את מספר הרישוי של האוטובוס.

נחמן שי: שמעתם?

נחמן שי: אני רוצה שתשמעו.

נחמן שי: ביקשו מהעיוור שפנייתו תיגנז כי הוא לא רשם את מספר האוטובוס.

נחמן שי: כתבתי מכתב לשר התחבורה בארבעה ביוני.

נחמן שי: זה מוגזם לצפות שתענו תוך תשעה ימים, אבל גם לא תענו תוך 90 יום מהניסיון שלי.

נחמן שי: אני באתי להוסיף את קולי לקריאה הזו.

נחמן שי: אנשים עם צרכים מיוחדים הם ככל האדם וצריך להתאים את החיים במדינת ישראל אליהם.

נחמן שי: לעלות לאוטובוס זה לא לוקסוס.

נחמן שי: אם האוטובוס לא עוצר ומתעלם ממנו אז צריך לאתר את האוטובוס המדובר, ואני לא יודע איך, אבל לא לבקש מהעיוור לכתוב את מספר הרכב כדי שהוא יידע לטפל בו.

נחמן שי: גם משרד התחבורה וגם המובילים הציבורים הכל כך זריזים וחכמים, טפלו, בבקשה, באוכלוסיות האלה כי הם חלק בלתי נפרד מאיתנו.

דב חנין: תודה רבה.

דב חנין: אנחנו חייבים לסיים כי זה דיון מהיר.

דב חנין: אבל אנחנו נקיים דיון נוסף בוועדת המשנה לתחבורה הציבורית על כל סוגיות הנגישות.

דב חנין: אני מבקש גם מארגוני האנשים עם המוגבלות להעביר אלינו חומרים ותלונות, ואני גם מבקש מכם, מהנציבות.

דב חנין: אנחנו כמובן נבקש גם התייחסויות מהגורמים האחרים.

דב חנין: אני רוצה לסכם את הדיון הזה כך: יש לנו כאן שלושה מישורים של התייחסות: יש חובות שבחוק ואת החובות שבחוק צריך לבצע.

דב חנין: לצערי הגדול, בתחבורה ציבורית לא תמיד החובות שקיימות היום בחוק מבוצעות, וזה דבר חמור ואי אפשר לעבור עליו לסדר היום.

דב חנין: הדבר השני הוא נורמות אנושיות.

דב חנין: יש נורמות אנושיות של התנהגות בין בני אדם.

דב חנין: אני מבין את מצוקת הנהגים, אני מבין את העומס שלהם ואת הקשיים שלהם, אבל זה לא יכול לבוא על חשבון אנשים עם מוגבלויות.

דב חנין: הנורמות האנושיות האלה מחייבות את כולנו.

דב חנין: נהג שהוא אדם שהוא מבצע שירות לציבור צריך להבין שהוא משרת ציבור.

דב חנין: כמו חבר כנסת וכמו ראש ממשלה, גם הוא משרת ציבור.

דב חנין: נקודה אחרונה היא נקודת המודעות.

דב חנין: יש דברים שאנשים לא מבינים אותם.

דב חנין: אני לא עיוור, אני לא יודע להרגיש איך עיוור מרגיש.

דב חנין: אני לא נכה ברגליים, אני לא יודע להרגיש איך זה להיות עם מוגבלות ברגליים.

דב חנין: לכן, המודעות היא מאוד חשובה וההדרכה לנהגים היא מאוד חשובה.

דב חנין: זה רעיון מצוין להסתייע באנשים עם מוגבלות ובארגונים, להזמין אנשים, להיפגש, להרגיש את החוויה הזו.

דב חנין: אני מבקש שמשרד התחבורה מול כל המפעילים יעשה סשנים של מפגשים עם אנשים עם מוגבלות בכל ההשתלמויות לנהגים.

דב חנין: נקודה אחרונה, בחקיקה נצטרך להשלים דברים שלא מושלמים היום כמו נגישות באוטובוסים בין עירוניים.

דב חנין: אני זוכר אישה עם כיסא גלגלים שסיפרה לי שהיא גרה ליד קריית שמונה ואין לה שום דרך בחיים להגיע אף פעם לכנסת כי אין לה אוטו, ואין שום דרך להגיע מקריית שמונה לתל אביב אם יש לך כיסא גלגלים, אלא אם כן אתה פשוט לוקח הסעה פרטית חינם.

דב חנין: זה בלתי אפשרי, לא צודק וצריך לשנות את זה.

דב חנין: אני מאוד מאוד מאוד מודה לכולכם.

דב חנין: אנחנו נעביר את המסקנות שלנו למליאת הכנסת.

דב חנין: תודה רבה.